  Туспуктэм: Григорий Фомин Наталия Сильвестрова Удмуртиын юресъёсты лымылэсь сузян бордын 350 пала техника уен-нуналэн ужа. Со сярысь элькун кивалтэтлэн тӧроез Ярослав Семёнов «ВКонтакте» мерлыко вотэсысь бамаз ивортӥз. Кылем уй-нунал ӵоже тужгес зол лымыяз Глазкарын, отын лымы шобырет 22 сантиметрлы будӥз. Сьӧлтаын эшшо 11 сантиметр лымы усиз, Эграын – 9 сантиметр, Дэбесын но Воткаын – 7 сантиметр, Ижкарын но Сарапулын – 6 сантиметр. Секыт югдур Воткинск – Кельчино сюрес вылын. Вуз нуллӥсь машинаос гурезе тубыны уг вормо, соин сэрен трос автомобильёс одӥг интые тымиськизы. Сюрес вылысь фураосты буксирен кыскало. Ӝегам водительёслы пӧсь чай но сиён вайыло. 14 часозь сюресэз вань транспортлы ворсазы. Федерал трасса бадӟым машинаослы 19 часозь пытсамын.  Сюресъёс вылын секыт югдур кылдэмен муниципал кылдытэтъёс куспын ветлӥсь мерлыко транспорт ӝегаса кошко-вуо. Самолётъёс уг ӝегало. Лобӟон-пуксён сюресэз ялан утялто. Электрокужым сётон ласянь шугъяськонъёс ӧвӧл. Ӧнерчиос вылӥ дасьлыкъя ужан амалэ выжтэмын. Тегъёс: куазь лымы сюресъёс ЖКХ Удмуртия  